3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

(1) ศูนย์ค้าส่งแม็คโคร - Makro Cash and Carry

โดยบริษัท สยามแม็คโคร จำกัด (มหาชน)

  สินค้าอุปโภคบริโภคและบริการของศูนย์ค้าส่งแม็คโคร ประกอบด้วยสินค้าประเภทต่าง ๆ
  จำนวนมาก โดยจำแนกเป็นกลุ่มต่างๆ ได้ดังต่อไปนี้

1)  เครื่องใช้ไฟฟ้าและอุปกรณ์ซ่อมบำรุง (Electrical Appliances and D.I.Y.)

2)  เครื่องเขียน เครื่องใช้ในสำนักงาน เครื่องใช้ในสำนักงานอัตโนมัติ

3)  เครื่องกีฬา เฟอร์นิเจอร์ เครื่องใช้ในบ้าน

4)  สิ่งทอและเครื่องแต่งกาย

5)  ผัก ผลไม้สด เนื้อสัตว์ อาหารทะเล อาหารนม

6)  ผลิตภัณฑ์อาหารแช่แข็งและแช่เย็น

7)  เครื่องดื่ม ขนมขบเคี้ยว

8)  สินค้าชำทั่วไป (General Grocery)

9)  ยา

10) เบเกอรี่

11) ภัตตาคาร

นอกจากสินค้าประเภทอุปโภคบริโภคโดยทั่วไปแล้ว บริษัทฯ ยังเพิ่มทางเลือกให้กับลูกค้าโดยการจำหน่ายสินค้าภายใต้เครื่องหมายการค้าของตนเอง (D.O.B : Distributor Own Brand) ซึ่งเป็นกลยุทธที่ธุรกิจจัดจำหน่ายทั้งหลายไม่ว่าจะเป็นธุรกิจจัดจำหน่ายแบบ Cash & Carry อย่างแม็คโคร หรือห้างสรรพสินค้าต่างก็ประสบความสำเร็จมาแล้วในหลายประเทศทั่วโลก

  สินค้าภายใต้เครื่องหมายการค้าของตนเอง (D.O.B)
  คือสินค้าที่บริษัทที่เป็นเจ้าของช่องทางจำหน่ายว่าจ้างผู้ผลิตให้ผลิตสินค้าให้กับตนเองโดยใช้เครื่องหมายการค้าของบริษัทฯ
  และมีลักษณะการบรรจุและจำนวนบรรจุ (Packaging Unit) ตามที่บริษัทฯ กำหนด

    ปัจจุบันบริษัทดำเนินการจำหน่ายสินค้า D.O.B. ทั้งประเภทอุปโภคบริโภค โดยแบ่งประเภท
    และชนิดของสินค้าตามเครื่องหมายการค้าต่างๆเช่นตัวอย่าง ดังตารางต่อไปนี้

+--------------+-------------------------------------------------------+
| เค           | ประเภทของสินค้า                                         |
| รื่องหมายการค้า |                                                       |
+--------------+-------------------------------------------------------+
| aro          | สินค้าอุปโภค ได้แก่ ม้วนวีดีโอเทป ม้วนเทปคลาสเซ็ท แก้วน้ำ         |
|              | ถุงพลาสติก หนังยาง ถังขยะพลาสติก ชุดสังฆทาน ถุงมือเอนกประสงค์   |
|              | ไม้แขวงเสื้อ และเก้าอี้พลาสติก เป็นต้น                         |
|              |                                                       |
|              | สินค้าบริโภค ได้แก่ ข้าวสาร น้ำมันพืช น้ำปลา หมูหยอง ไส้กรอก      |
|              | ผลไม้กระป๋อง น้ำผลไม้บรรจุขวด กระดาษชำระ น้ำยาล้างจาน        |
|              | และน้ำยาทำความสะอาดสุขภัณฑ์ เป็นต้น                         |
+--------------+-------------------------------------------------------+
| Q-BIZ        | กระดาษถ่ายเอกสาร กระดาษแฟ็กซ์ กระดาษเครื่องคิดเงิน           |
|              | บัตรตอกเวลา สมุด ปากกา แฟ้มเอกสาร ซองใส่เอกสาร ซองจดหมาย  |
|              | กาว โต๊ะคอมพิวเตอร์ ตู้เก็บเอกสาร โต๊ะทำงานเหล็ก และเก้าอี้ฝ้าย   |
|              | เป็นต้น                                                 |
+--------------+-------------------------------------------------------+
| High Style   | เสื้อผ้าบุรุษและสตรี                                        |
+--------------+-------------------------------------------------------+
| savepak      | กระดาษชำระ น้ำยาล้างจาน เส้นหมี่อบแห้ง และไส้กรอก เป็นต้น      |
+--------------+-------------------------------------------------------+

    เนื่องจากพฤติกรรมที่เปลี่ยนแปลงไปของผู้บริโภค กล่าวคือ
    ผู้บริโภคมีความรู้ความเข้าใจในตัวสินค้า และตลาดมากขึ้น
    ทำให้การยึดติดกับเครื่องหมายการค้าน้อยลงและหันไปสนใจคุณภาพและราคาแทน
    ลูกค้าที่มีความสนใจในสินค้าประเภทนี้ ได้แก่ ลูกค้ากลุ่มสถาบัน องค์กร ร้านอาหาร เป็นต้น
    ซึ่งเป็นกลุ่มลูกค้าที่ต้องการซื้อสินค้าเป็นปริมาณมากเพื่อนำไปจำหน่ายต่อหรือใช้ในธุรกิจ
    และมักมีเจ้าหน้าที่ฝ่ายจัดซื้อเพื่อทำการเลือกซื้อสินค้าโดยเฉพาะ
    ดังนั้นลูกค้ากลุ่มนี้จะมีความรู้ความเข้าใจในการเลือกซื้อสินค้าที่ดี
    ซึ่งเดิมมักจะติดต่อกับผู้ค้าส่งหรือผู้ผลิต เพื่อซื้อสินค้าในปริมาณมาก เช่น
    กระดาษชำระเพื่อใช้ในบริษัททั่วไป หรือน้ำมันพืชสำหรับการใช้งานในภัตตาคาร
    ดังนั้นสินค้าภายใต้เครื่องหมายการค้าของแม็คโครจะเป็นอีกทางเลือกหนึ่งที่จะสนองความต้องการของลูกค้ากลุ่มนี้ที่ต้องการสินค้าที่มีคุณภาพเหมาะสม
    ผลิตโดยผู้ผลิตที่น่าเชื่อถือในราคาที่ต่ำลง

  (2) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

 โดยบริษัท แม็คโครออฟฟิศเซ็นเตอร์ จำกัด

  แม็คโครออฟฟิศเซ็นเตอร์ เป็นศูนย์จำหน่ายสินค้าเฉพาะอย่างเกี่ยวกับวัสดุอุปกรณ์สำนักงาน
  เครื่องใช้สำนักงาน เฟอร์นิเจอร์สำนักงาน และศูนย์บริการธุรกิจ
  ในราคาที่สามารถแข่งขันกับท้องตลาดได้
  โดยมีแนวทางความคิดหลักที่ให้บริการแก่ลูกค้าซึ่งต้องการซื้อสินค้าที่เกี่ยวกับสำนักงานได้พร้อมสรรพทุกสิ่งที่ออฟฟิศต้องการ
  ประเภทสินค้าหลักสามารถแบ่งได้ดังนี้

1)  เฟอร์นิเจอร์สำนักงาน ได้แก่ โต๊ะทำงาน เก้าอี้ทำงาน ตู้เก็บเอกสาร โต๊ะคอมพิวเตอร์ ฯลฯ

2)  วัสดุอุปกรณ์สำนักงาน ได้แก่ ผลิตภัณฑ์กระดาษ ปากกา แฟ้มเอกสาร ฯลฯ

3)  เครื่องใช้สำนักงาน ได้แก่ เครื่องพิมพ์ดีด เครื่องโทรสาร เครื่องคอมพิวเตอร์ โทรศัพท์ ฯลฯ

4)  ศูนย์บริการทางธุรกิจได้แก่ การเข้าเล่มรายงาน การบริการส่งโทรสาร บริการพิมพ์เอกสาร
    ถ่ายเอกสาร ฯลฯ

(3) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

 โดยบริษัท สยามฟูด เซอร์วิส จำกัด

  สยามฟูด เซอร์วิส
  เป็นผู้เชี่ยวชาญทางด้านการนำเข้าและจัดจำหน่ายอาหารจากต่างประเทศและในประเทศ
  ด้วยอาหารที่มีคุณภาพดีเยี่ยมด้านผลิตภัณฑ์เนื้อสัตว์ อาหารทะเล มันฝรั่ง ผลิตภัณฑ์นม
  และผลิตภัณฑ์ปรุงแต่งอาหาร โดยที่ผลิตภัณฑ์ต่างๆ
  จะมีการจัดเก็บและจัดส่งไปยังทุกจังหวัดของประเทศไทยอย่างมีประสิทธิภาพภายใต้การควบคุมอุณภูมิให้ได้มาตรฐานตามที่กำหนด
  ประเภทสินค้าหลักสามารถแบ่งได้ดังนี้

1)  เนื้อสัตว์แช่แข็ง และสัตว์ปีกแช่แข็ง

2)  อาหารทะเลแช่แข็งและแช่เย็น

3)  ผักผลไม้แช่แข็ง มันฝรั่งแช่แข็ง

4)  นมและผลิตภัณฑ์จากนม

5)  เบเกอรี่

6)  ผลิตภัณฑ์เครื่องดื่ม

    2.  การตลาดและการแข่งขัน

  3.2.1 กลยุทธการแข่งขัน

(1) ผลิตภัณฑ์

ศูนย์ค้าส่งแม็คโคร - Makro Cash and Carry

ในปี 2548 บริษัทฯ
ยังคงให้ความสำคัญกับการขายสินค้าประเภทอาหารซึ่งเป็นธุรกิจหลักอย่างต่อเนื่อง ในระหว่างปี
2548 บริษัทฯ ได้ปรับเปลี่ยนรูปแบบสาขาเดิมให้เป็นรูปแบบใหม่จำนวน 9 สาขา ทั้งนี้
รูปแบบที่ปรับเปลี่ยนได้แก่ การจัดเรียงสินค้าใหม่ให้เด่นชัดและเห็นได้ง่าย
การเพิ่มพื้นที่ขายและประเภทสินค้าอาหารสดและอาหารแช่แข็งที่ได้รับความนิยมมากขึ้นอย่างต่อเนื่อง
รวมทั้งการเพิ่มความหลากหลายของอาหารแห้ง และเครื่องดื่มประเภทต่างๆ
ตลอดจนสินค้าอื่นที่เกี่ยวข้องกับการประกอบธุรกิจอาหาร เช่น
ผลิตภัณฑ์และหีบห่อที่ใช้บรรจุอาหารและอุปกรณ์เครื่องใช้ต่างๆ ที่ใช้บนโต๊ะอาหาร
ส่วนสินค้าอุปโภคจะเน้นไปยังเฉพาะกลุ่มสินค้าโดยส่วนใหญ่ได้แก่
ผลิตภัณฑ์ที่ใช้ในครัวเรือนและร้านอาหาร
สินค้าของใช้ส่วนตัวและทำความสะอาดที่ใช้ในชีวิตประจำวัน และเครื่องใช้ไฟฟ้า
ผลที่ได้รับจากการดำเนินการตามแผนงานดังกล่าวได้รับการตอบรับเป็นอย่างดี และบริษัทฯ
ยังคงดำเนินการตามแผนงานดังกล่าวอย่างต่อเนื่อง
เพื่อตอบสนองความต้องการของกลุ่มลูกค้าหลักของบริษัทฯ

ความหลากหลายในประเภทสินค้าก็เป็นอีกหนึ่งปัจจัยที่ช่วยให้สามารถดึงดูดและรักษาฐานลูกค้าหลักไว้ได้
ลูกค้าของบริษัทฯ
มีความพึงพอใจที่สามารถหาซื้อสินค้าได้ครบตามที่ต้องการในราคาที่เหมาะสมได้จากศูนย์จำหน่ายสินค้าแม็คโคร
ความหลากหลายนั้นนอกจากหมายถึงมีประเภทของสินค้าที่มีมากมายหลายประเภทแล้ว
ในแต่ละประเภทยังมีความหลากหลาย กล่าวคือ มีให้เลือกในหลายชนิดบรรจุภัณฑ์และหลายขนาด
รวมทั้งสินค้าภายใต้เครื่องหมายการค้าของบริษัทฯ เอง หรือเครื่องหมายการค้าอื่นๆ ทั่วไปในตลาด
กลุ่มลูกค้าหลักของบริษัทฯ จะมีความต้องการสินค้าที่เฉพาะเจาะจงและแตกต่างกันออกไป
กล่าวคือร้านค้าปลีกขนาดเล็กมักต้องการซื้อสินค้าขนาดบรรจุเล็กเพื่อนำไปจำหน่ายต่อ
ขณะที่กลุ่มลูกค้าที่เป็นธุรกิจร้านอาหารและโรงแรมจะต้องการสินค้าหมวดอาหารในขนาดบรรจุใหญ่
ด้วยการวิเคราะห์รูปแบบการซื้อสินค้าของลูกค้าแต่ละกลุ่มอย่างใกล้ชิดทำให้บริษัทฯ
สามารถตอบสนองต่อความต้องการที่แตกต่างนี้ได้อย่างถูกต้อง และจากการที่บริษัทฯ
ได้ขยายธุรกิจไปในส่วนภูมิภาคมากขึ้น โดยเน้นสินค้าในหมวดอาหาร ทำให้บริษัทฯ
สามารถพัฒนาสินค้าที่ขายให้ตรงตามความต้องการของลูกค้าแต่ละประเภทในสาขาต่างๆ ได้

  อาหารแช่แข็งเป็นสินค้าใหม่ในตลาดของไทย และได้รับความนิยมมากขึ้นๆ ในปี 2548
  แม็คโครได้นำเสนอสินค้า โดยจัดทำแคตตาล็อกอาหารแช่แข็งขึ้นใหม่
  และได้รับผลสำเร็จไม่เพียงแต่ยอดขายที่สูงขึ้นในปี 2548 อย่างมีนัยสำคัญ
  แต่ยังเป็นที่พอใจของลูกค้าอีกด้วย
  แม็คโครได้ติดตามการเปลี่ยนแปลงทิศทางของตลาดและความต้องการของลูกค้าอยู่ตลอดเวลา

  แม็คโครยังเสาะหาแหล่งสินค้าใหม่ๆ ที่เพิ่มมูลค่าอย่างสม่ำเสมอ เช่น
  การใช้วิธีประมูลเพื่อให้ได้ราคาที่ดีที่สุดสำหรับผลิตภัณฑ์เฉพาะอย่าง
  โดยร่วมมือกับกลุ่มบริษัทแม็คโครทั่วทวีปเอเชีย
  ตลอดจนนำเข้าผลไม้และผักที่ไม่มีการปลูกอย่างแพร่หลายในประเทศไทยจากแหล่งผลิตในต่างประเทศที่ได้รับการคัดเลือกแล้ว
  และจากการที่ประเทศไทยได้ทำสัญญาทางการค้ากับนานาประเทศมากขึ้นช่วยเพิ่มโอกาสในการเสาะแสวงหาสินค้าใหม่ๆ
  ให้กับบริษัทฯ ได้อีกด้วย

 ข) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  บริษัทฯ ดำเนินธุรกิจศูนย์จำหน่ายสินค้าเฉพาะอย่างเกี่ยวกับเครื่องใช้สำนักงาน
  วัสดุอุปกรณ์สำนักงาน เฟอร์นิเจอร์สำนักงาน และศูนย์บริการธุรกิจ
  และมีโครงสร้างธุรกิจที่เป็นเอกลักษณ์เฉพาะอย่าง
  ประกอบด้วยรูปแบบธุรกิจที่กำหนดไว้อย่างชัดเจนสองประเภท คือ
  “ธุรกิจค้าปลีกจำหน่ายสินค้าเฉพาะอย่าง” และ
  “ธุรกิจจำหน่ายสินค้าพร้อมบริการจัดส่งให้แก่ลูกค้าคู่สัญญา” โดยมีสินค้าจำหน่ายถึงกว่า 8,000
  รายการ เพราะฉะนั้นลูกค้าจึงสามารถหาซื้อผลิตภัณฑ์เกี่ยวกับเครื่องใช้สำนักงานได้ในที่แห่งเดียว
  (One Stop Shopping) นอกจากนี้ บริษัทฯ
  ได้ทบทวนปรับปรุงสินค้าให้มีความหลากหลายมากยิ่งขึ้น และได้มีการพัฒนาสินค้าประเภทต่างๆ
  ภายใต้เครื่องหมายการค้าของตนเอง (Own Brand) ซึ่งส่วนใหญ่เป็นวัสดุอุปกรณ์สำนักงาน
  โดยบริษัทฯ จะให้ความสำคัญในเรื่องของคุณภาพของสินค้าดังกล่าว ซึ่งต้องมีคุณภาพดี
  ราคาย่อมเยาว์ และมีสินค้าพร้อมจำหน่ายตลอดเวลา

 ค) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มุ่งเน้นในเรื่องคุณภาพสินค้าโดยการคัดเลือกผลิตภัณฑ์
  ผู้ผลิตและ/หรือผู้จัดจำหน่ายที่มีมาตรฐาน และเป็นที่ยอมรับของลูกค้า
  พร้อมทั้งได้เพิ่มความหลากหลายของสินค้าเพื่อตอบสนองความต้องการของกลุ่มลูกค้าเป้าหมายของบริษัทฯ

(2) ทำเลที่ตั้ง

 ก) ศูนย์ค้าส่งแม็คโคร - Makro Cash and Carry

  บริษัทฯ เปิดดำเนินธุรกิจการจัดจำหน่ายในลักษณะ Cash & Carry เป็นรายแรกในประเทศไทย
  โดยมีสาขาทั่วประเทศ ปัจจุบันมีสาขาทั้งสิ้น 29 สาขา ซึ่งมีขนาดแตกต่างกันไปตามทำเลที่ตั้ง
  แบ่งเป็น 8 สาขาในเขตกรุงเทพมหานครและปริมณฑล และ 21 สาขาในต่างจังหวัด
  สาขาแต่ละแห่งตั้งอยู่ในทำเลที่ดีและสะดวกต่อการเดินทางมาใช้บริการของลูกค้าทุกกลุ่ม
  โดยนำเสนอสินค้าประเภทต่างๆ
  ให้สอดคล้องกับความต้องการที่เฉพาะเจาะจงของกลุ่มลูกค้าในแต่ละทำเลที่ตั้ง ทั้งนี้
  สาขาใหม่ของบริษัทฯ ที่เปิดดำเนินการในปี 2547 เป็นรูปแบบใหม่ซึ่งเริ่มใช้เป็นครั้งแรกในปี
  2546 และเป็นสาขาที่มีขนาดเล็กลงกว่าสาขาอื่นๆ โดยมีพื้นที่ขายประมาณ 5,500 ตารางเมตร
  แม้ว่าสาขาจะมีขนาดเล็กลง
  แต่รูปแบบสาขาใหม่ได้มีการปรับให้เหมาะสมกับจำนวนและความต้องการของลูกค้าในต่างจังหวัด
  สาขาเหล่านี้จัดจำหน่ายสินค้าที่มีความหลากหลายและกำหนดราคาอย่างเหมาะสมตามธุรกิจของลูกค้า
  นอกจากนี้
  สาขาดังกล่าวยังมีการใช้พลังงานอย่างมีประสิทธิภาพโดยพยายามใช้แสงสว่างธรรมชาติให้มากที่สุดและไม่ใช้เครื่องปรับอากาศแต่จะใช้ระบบระบายอากาศซึ่งได้ออกแบบเป็นพิเศษในสาขา
  ยกเว้นพื้นที่ขายอาหารสดซึ่งมีการติดตั้งระบบทำความเย็น

ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  ปี 2548 บริษัทฯ มุ่งขยายกิจการไปพร้อมๆ กับการเปลี่ยนแปลงด้านการบริหารงาน
  โดยได้มีการเปิดสาขาใหม่ในกรุงเทพฯ รวม 5 สาขา คือ สาขาอับดุลราฮิมเพลส
  (เดือนมกราคม) สาขาเอสเอสพีทาวเวอร์ 3 (เดือนมีนาคม) สาขาสามเสน (เดือนมิถุนายน)
  สาขาเอกมัย (เดือนพฤศจิกายน) และสาขาพญาไท (เดือนธันวาคม) ทำให้มีสาขาทั้งสิ้น 19
  สาขา ณ สิ้นปี 2548 การที่ธุรกิจจำหน่ายสินค้าเฉพาะด้านนี้ยังมีโอกาสในการเติบโตอีกมาก
  อีกทั้งการใช้ความรู้ความเชี่ยวชาญในการเลือกทำเลที่ตั้งเพื่อเปิดสาขาใหม่ก็มีความสำคัญมากเช่นกัน
  บริษัทฯ
  จึงได้ตั้งคณะกรรมการภายในขึ้นมาเพื่อทำการคัดเลือกทำเลที่เหมาะสมที่สุดสำหรับการเปิดสาขาใหม่

 ค) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มีคลังสินค้าห้องเย็นตั้งอยู่ใกล้บริเวณท่าเรือ กรุงเทพฯ
  ซึ่งสามารถกระจายสินค้าได้อย่างรวดเร็ว และมีประสิทธิภาพ
  รวมทั้งสามารถให้บริการครอบคลุมพื้นที่ของกลุ่มลูกค้าเป้าหมายในเขตกรุงเทพมหานครและปริมณฑล
  สำหรับลูกค้าในต่างจังหวัด บริษัทฯ มีบริการจัดส่งสินค้าให้ลูกค้าด้วยเช่นกัน

(3) นโยบายด้านราคา

1)  ศูนย์ค้าส่งแม็คโคร - Makro Cash and Carry

  การกำหนดราคาสินค้าที่สามารถแข่งขันได้เป็นพื้นฐานสู่ความสำเร็จของบริษัทฯ และทำให้บริษัทฯ
  สามารถดึงดูดให้ลูกค้าหลักเลือกที่จะซื้อสินค้าที่จัดจำหน่ายโดยบริษัทฯ เป็นสำคัญ
  ความสำเร็จในการแข่งขันด้านราคาของบริษัทฯ ขึ้นอยู่กับปัจจัยหลายด้าน
  ไม่เฉพาะแต่เพียงราคาต้นทุนสินค้าที่บริษัทฯ ซื้อจากผู้ผลิตและผู้จำหน่ายเท่านั้น
  แต่ยังสะท้อนให้เห็นถึงการบริหารจัดการโครงสร้างต้นทุนทั้งหมดของบริษัทฯ
  การบริหารจัดการต้นทุนดังกล่าวเป็นประโยชน์ไม่เฉพาะต่อผู้ถือหุ้นของบริษัทฯ
  ที่ได้รับผลตอบแทนเพิ่มขึ้น
  แต่ยังเป็นผลประโยชน์ต่อลูกค้าจากการที่สามารถจำหน่ายสินค้าในราคาที่แข่งขันได้
  จากการที่บริษัทฯ ได้ขยายกิจการและมีจำนวนสาขาเพิ่มขึ้น
  ทำให้ต้องมีการกระจายสินค้าตามสภาพทางภูมิศาสตร์ของทำเลที่ตั้งสาขาแม็คโครทั่วประเทศไทย
  บริษัทฯ จึงได้ค้นหาโอกาสใหม่ๆ
  ในการกระจายสินค้าจากศูนย์กระจายสินค้าด้วยวิธีการที่ประหยัดค่าใช้จ่ายอย่างมีประสิทธิผล
  โดยการดำเนินขั้นตอนการรับและกระจายสินค้าไปยังสาขาต่างๆ อย่างมีประสิทธิภาพ ในปี 2547
  บริษัทฯ ได้เปิดศูนย์กระจายสินค้าจำนวน 2 แห่ง
  แห่งแรกเป็นศูนย์กระจายสินค้าอาหารสดที่มีการควบคุมอุณหภูมิที่วังน้อย
  ทางตอนเหนือของกรุงเทพมหานคร ซึ่งบริษัทฯ
  สามารถกระจายสินค้าประเภทอาหารสดและอาหารแช่แข็งไปยังสาขาต่างๆ ได้อย่างรวดเร็ว
  และยังคงรักษาความสดของสินค้า
  สำหรับแห่งที่สองเป็นศูนย์กระจายสินค้าที่ไม่มีการควบคุมอุณหภูมิสำหรับสินค้าอาหารแห้งและสินค้าอุปโภค
  ซึ่งตั้งอยู่ใกล้นิคมอุตสาหกรรมนวนคร ซึ่งต่อมาศูนย์กระจายสินค้าแห่งนี้
  ได้ย้ายไปยังคลังสินค้าคลองหลวงในต้นปี 2549 เพื่อจะได้มีพื้นที่ในการดำเนินการมากขึ้น
  และเพิ่มประสิทธิภาพในการจัดการกับปริมาณสินค้าที่เพิ่มขึ้นจากการส่งผ่านศูนย์กระจายสินค้าแห่งนี้
  ส่งผลให้ลดค่าใช้จ่ายในการขนย้ายและการบริหารเช่นเดียวกับการขนส่งสินค้าร่วมกัน
  การแบ่งส่วนการใช้คลังสินค้า และต้นทุนการกระจายสินค้า ทำให้ต้นทุนสินค้าต่ำลง
  โดยผ่านระบบห่วงโซ่อุปทาน ซึ่งความได้เปรียบดังกล่าวนี้จะเป็นประโยชน์ต่อลูกค้า
  ทำให้ซื้อสินค้าได้ในราคาที่ต่ำลง

 ข) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  การกำหนดราคาขายสินค้าประเภทที่ขายในปริมาณมากๆ เช่น กระดาษถ่ายเอกสาร
  แม็คโครออฟฟิศเซ็นเตอร์ จะขายในราคาที่ต่ำกว่าท้องตลาด
  ส่วนสินค้าบางประเภทที่เป็นสินค้าที่หายากหรือเป็นสินค้าที่ต้องมีบริการหลังการขาย
  การตั้งราคาจะสามารถแข่งขันกับราคาตลาดได้

 ค) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ กำหนดราคาสินค้าที่สามารถแข่งขันได้ในตลาด และเหมาะสมกับคุณภาพของสินค้า
  ซึ่งเป็นพื้นฐานสู่ความสำเร็จของบริษัทฯ และทำให้บริษัทฯ
  สามารถดึงดูดให้ลูกค้าหลักเลือกที่จะซื้อสินค้าที่จำหน่ายโดยบริษัทฯ

(4) การส่งเสริมการขาย

ก) ศูนย์ค้าส่งแม็คโคร – Makro Cash and Carry

  บริษัทฯ มีการจัดทำวารสาร Makro Mail เพื่อเป็นสื่อในการติดต่อกับสมาชิกโดยตรง โดย
  Makro Mail จะมีลักษณะเป็นแผ่นโฆษณาล่วงหน้าว่าในแต่ละปักษ์ (2 สัปดาห์) บริษัทฯ
  จะทำการลดราคาสินค้าชนิดใดบ้าง
  ซึ่งสินค้าที่นำมาส่งเสริมการจำหน่ายจะเป็นสินค้าที่มีราคาถูกกว่าปกติมาก เนื่องจากบริษัทฯ
  มีแผนงานล่วงหน้าตลอดปีที่จะจัดให้มีการเสนอขายสินค้าราคาพิเศษแก่ลูกค้า ดังนั้นบริษัทฯ
  จึงมีการวางแผนล่วงหน้าร่วมกับผู้จัดจำหน่าย (Suppliers) ต่างๆ
  เพื่อให้การส่งเสริมการจำหน่ายของแต่ละ Suppliers
  เป็นไปโดยสอดคล้องกับการส่งเสริมการจำหน่ายของบริษัทฯ นอกจากนี้ บริษัทฯ
  ยังได้ร่วมมือกับธนาคารในการเสนอบริการทางธุรกิจให้กับลูกค้าในรูปแบบการเปิดสาขาย่อย ณ
  ศูนย์จำหน่ายสินค้าแม็คโคร และการบริการบัตรเครดิตแม็คโครซิตี้แบงก์วีซ่าการ์ด

  ปี 2548 บริษัทฯ ประสบความสำเร็จอย่างสูงในการริเริ่มสิ่งใหม่ๆ ให้กับธุรกิจของแม็คโคร
  กิจกรรมที่ได้รับความสำเร็จมากที่สุดอย่างหนึ่ง คือ การเป็นเจ้าภาพจัดงาน
  “มหกรรมครบเครื่องเรื่องอาหารและอุปกรณ์” (‘HoReCa Extravaganza’) ซึ่งจัดขึ้น ณ
  ศูนย์แสดงสินค้าอิมแพค เมืองทองธานี โดยใช้พื้นที่ในการจัดงานถึง 5,000 ตารางเมตร
  การจัดงานครั้งนี้ขึ้นเพื่อเปิดโอกาสให้ผู้ผลิตและ/หรือผู้จัดจำหน่ายสินค้า
  และผู้เชี่ยวชาญด้านอุตสาหกรรมโรงแรม ภัตตาคาร และบริการจัดเลี้ยง ชั้นนำกว่า 150 ราย
  ได้มาพบปะกลุ่มลูกค้าของแม็คโคร ซิ่งมิใช่เพียงเพื่อการเสนอสินค้าเท่านั้น
  แต่ยังเป็นการเปิดโอกาสและช่องทางการจำหน่ายใหม่ๆ ให้กับกลุ่มลูกค้าและพันธมิตรทางธุรกิจ
  การให้คำปรึกษาด้านธุรกิจอาหาร การสาธิตและการแข่งขันทำอาหาร
  การสัมมนาในหัวข้อสุขอนามัยด้านอาหาร เป็นต้น ตลอดระยะเวลาการจัดงาน 3 วัน
  มีผู้เข้าชมงานประมาณ 50,000 คน ซึ่งร้อยละ 60 มาจากฐานลูกค้าของบริษัทฯ
  ส่วนที่เหลือร้อยละ 40 คาดว่าจะเป็นลูกค้าของบริษัทฯ ในอนาคต

ข) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  การส่งเสริมการจำหน่าย ได้แก่ การจัดทำวารสาร Office Centre Mail
  ประจำเดือนส่งให้กับลูกค้า
  ซึ่งเป็นช่องทางหลักที่จะนำเสนอสินค้าราคาพิเศษและบริการที่เลือกสรรแล้วให้กับลูกค้า บริษัทฯ
  ยังได้จัดทำ Catalogue สินค้า
  ซึ่งเป็นหัวใจสำคัญในการสื่อสารให้ลูกค้าได้ทราบถึงผลิตภัณฑ์ของบริษัทฯ
  แคตตาล็อกสินค้ารายปีของบริษัทฯ
  ยังคงเป็นหัวใจสำคัญในการสื่อสารให้ลูกค้าได้ทราบถึงผลิตภัณฑ์ของบริษัทฯ โดยบริษัทฯ
  ยังคงดำเนินการอย่างต่อเนื่องในการเพิ่มความหลากหลายของผลิตภัณฑ์เพื่อสร้างความพึงพอใจและความสะดวกสบายแก่ลูกค้าที่สั่งซื้อสินค้าจากสำนักงานของลูกค้าโดยตรง
  สำหรับแคตตาล็อกของบริษัทฯ จะมีความหนา 260 หน้า นำเสนอสินค้ากว่า 8,000 รายการ
  และจัดพิมพ์ 35,000 ฉบับ เพื่อส่งให้กับลูกค้ากลุ่มเป้าหมาย แม็คโครออฟฟิศเซ็นเตอร์
  เป็นธุรกิจที่เน้นขายสินค้าเฉพาะด้าน
  จึงไม่หยุดนิ่งที่จะจัดหาสินค้าที่หลากหลายตามความต้องการของลูกค้า พร้อมบริการจัดส่ง
  และบริการขายแบบเครดิตให้กับลูกค้า

 ค) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ ได้จัดกิจกรรมส่งเสริมการขายร่วมกับกลุ่มลูกค้าของบริษัทฯ อย่างสม่ำเสมอ เช่น
  ให้การสนับสนุนสื่อโฆษณาของลูกค้าในการประชาสัมพันธ์ผลิตภัณฑ์ของบริษัทฯ
  ให้เป็นที่รู้จักอย่างแพร่หลาย การจัดเทศกาลอาหาร และการแนะนำรายการอาหาร เป็นต้น

  3.2.2 ลักษณะลูกค้า และกลุ่มลูกค้าเป้าหมาย

  ลักษณะของลูกค้า และกลุ่มลูกค้าเป้าหมาย แบ่งตามประเภทธุรกิจของบริษัทสยามแม็คโคร จำกัด
  (มหาชน) และบริษัทย่อย ได้ดังนี้

(1) ศูนย์ค้าส่งแม็คโคร - Makro Cash and Carry

ก) ผู้ค้าปลีกรายย่อย ลูกค้ากลุ่มนี้เป็นกลุ่มที่ซื้อสินค้าเพื่อนำไปจำหน่าย
ดังนั้นประโยชน์ที่ลูกค้ากลุ่มนี้จะได้รับ คือ การซื้อสินค้าราคาถูกจากแม็คโคร
โดยส่วนใหญ่จะเป็นเจ้าของร้านขนาดกลางและขนาดเล็ก

  ข)
  ผู้ประกอบธุรกิจภัตตาคาร-ร้านอาหารซึ่งลูกค้ากลุ่มนี้จะซื้อสินค้าในปริมาณมากและนำไปแปรรูปก่อนนำออกจำหน่ายโดยอันดับแรกจะให้ความสำคัญกับคุณภาพของสินค้า
  โดยสินค้าที่วางจำหน่ายจะต้องมีความสดใหม่
  ลูกค้าประเภทนี้ไม่ได้ให้ความสนใจกับยี่ห้อของผลิตภัณฑ์เท่าใดนัก
  ลูกค้ากลุ่มนี้จะเป็นผู้ประกอบธุรกิจภัตตาคาร ร้านอาหาร

ค) ผู้ประกอบธุรกิจบริการ องค์กรต่างๆ ลูกค้ากลุ่มนี้จะซื้อสินค้าอุปโภคสำหรับใช้งานในองค์กร
สถาบัน ในฐานะผู้บริโภค

  กลุ่มลูกค้าเป้าหมายเป็นปัจจัยที่มีความสำคัญอย่างยิ่งต่อกิจการของบริษัทฯ
  การเสริมสร้างความสำเร็จในธุรกิจการค้าส่งแบบชำระเงินสดและบริการตนเองนั้น บริษัทฯ
  จะต้องสร้างจุดขายที่แตกต่างจากคู่แข่งในธุรกิจนี้ ได้แก่ ตลาดสดและผู้ค้าส่งแบบดั้งเดิม บริษัทฯ
  เชื่อว่าแผนงานปรับปรุงแผนกอาหารสดกำลังได้รับผลสำเร็จอย่างสูงและสร้างความเชื่อถือให้กับลูกค้า
  ทำให้ลูกค้าเห็นถึงความแตกต่างของแม็คโครและสิ่งที่แม็คโครนำเสนออย่างชัดเจน บริษัทฯ
  ประสบความสำเร็จในการสร้างจุดขายที่แตกต่างจากคู่แข่งในด้าน ราคา
  ความหลากหลายของสินค้า และการบริหารลูกค้าสัมพันธ์ และบริษัทฯ
  ยังได้จัดหาสินค้าที่สะอาดปลอดภัยและผลิตภัณฑ์อาหารที่มีการรับรองคุณภาพจากแหล่งสินค้า
  ซึ่งเป็นปัจจัยหนึ่งที่สำคัญอย่างมากต่อลูกค้าผู้ประกอบธุรกิจอาหารและร้านอาหาร

  สิ่งสำคัญที่มุ่งเน้นในปี 2548 คือการเพิ่มฐานลูกค้าในกลุ่มผู้ประกอบการโฮเรก้า (HoReCa)
  (ผู้ประกอบธุรกิจโรงแรม ภัตตาคาร และร้านอาหาร) การริเริ่มดังกล่าวนี้
  ทำให้มีการปรับปรุงสาขาหลายแห่ง ด้วยการขยายพื้นที่ขายสินค้าอาหารสดให้กว้างขวางขึ้น
  และเพิ่มสินค้าประเภทอาหารแช่แข็งที่ได้รับความนิยมมากขึ้นอย่างต่อเนื่อง
  รวมทั้งการเพิ่มความหลากหลายของอาหารแห้ง และเครื่องดื่มประเภทต่างๆ
  ตลอดจนสินค้าอื่นที่เกี่ยวข้องกับการประกอบธุรกิจอาหาร ซึ่งทำให้บริษัทฯ
  เป็นผู้ประกอบการหลักในส่วนแบ่งตลาดของลูกค้ากลุ่มนี้
  ศูนย์จำหน่ายสินค้าแม็คโครเป็นแหล่งรวมสินค้าและบริการด้านอาหารแบบครบวงจร
  และเมื่อราคาน้ำมันยังคงสูงขึ้นอย่างต่อเนื่องการเลือกซื้อสินค้าจากแหล่งรวมสินค้าแบบครบวงจรเป็นสิ่งสำคัญสำหรับความต้องการของลูกค้า

(2) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

ก) กลุ่มลูกค้าที่เป็นบริษัทหรือองค์กรขนาดเล็กจนถึงขนาดกลาง
ซึ่งต้องใช้อุปกรณ์สำนักงานเป็นจำนวนมากและสม่ำเสมอ

2)  กลุ่มลูกค้าทั่วไปที่ต้องการซื้ออุปกรณ์หรือเฟอร์นิเจอร์สำนักงานโดยตรง
    เนื่องจากแม็คโครออฟฟิศเซ็นเตอร์
    จะมีสินค้าที่เกี่ยวกับเครื่องใช้สำนักงานให้เลือกครบถ้วนจึงทำให้ลูกค้ากลุ่มนี้สามารถเลือกซื้อของได้ภายในที่แห่งเดียว

(3) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  กลุ่มลูกค้าหลักของบริษัทฯ ได้แก่
  ผู้ประกอบธุรกิจภัตตาคารที่ให้บริการแบบครบวงจรและแบบฟาสต์ฟูด ธุรกิจจัดเลี้ยง
  ธุรกิจที่พักอาศัย ธุรกิจเพื่อสุขภาพ และธุรกิจค้าปลีก
  รวมทั้งผู้ประกอบการภัตตาคารในเครือนานาชาติและแบบอิสระรายใหญ่ ธุรกิจโรงแรม
  และธุรกิจการให้บริการด้านอาหารแก่ลูกค้าคู่สัญญา

  3.2.3 ลูกค้ารายใหญ่

  ลูกค้ารายใหญ่ที่มียอดซื้อสินค้าและบริการเกินกว่าร้อยละ 10
  ของรายได้รวมตามงบการเงินรวมที่ผ่านมาของบริษัท และบริษัทย่อย

- ไม่มี -

3.2.4 การจำหน่ายและช่องทางการจำหน่าย

 (1) ศูนย์ค้าส่งแม็คโคร - Makro Cash and Carry

  การจัดจำหน่ายสินค้าของบริษัทฯ เป็นแบบชำระด้วยเงินสดและบริการตนเอง
  โดยจำหน่ายสินค้าให้แก่ลูกค้าที่เป็นสมาชิกบัตรแม็คโคร
  ทั้งนี้จะมุ่งเน้นการจำหน่ายสินค้าในปริมาณสูง กำไรต่อหน่วยน้อย
  และบริหารต้นทุนการดำเนินงานให้ต่ำที่สุด บริษัทฯ ยังได้อำนวยความสะดวกให้แก่ลูกค้า เช่น
  การให้บริการแนะนำเกี่ยวกับสินค้า และรายละเอียดอื่นๆ
  ทั้งนี้ลูกค้าสามารถขอคืนหรือแลกเปลี่ยนสินค้า
  หากพบว่าสินค้านั้นชำรุดหรือเสียหายอันเกิดจากความบกพร่องของแม็คโคร หรือผู้ผลิต
  โดยลูกค้าจะต้องนำใบเสร็จรับเงินพร้อมทั้งสินค้าที่ประสงค์จะขอคืนหรือเปลี่ยนมาพบเจ้าหน้าที่แผนกรับคืนหรือแลกเปลี่ยนสินค้าภายใน
  7 วัน นับจากวันที่ทำการซื้อ ยกเว้นสินค้าสดและแช่แข็งจะต้องกระทำภายในวันที่ซื้อไปเท่านั้น
  ทั้งนี้สินค้าที่จะขอคืนหรือเปลี่ยนต้องอยู่ในสภาพเรียบร้อยทั้งตัวสินค้าและหีบห่อ นอกจากนี้ บริษัทฯ
  ยังได้มีการประกันราคาสินค้า (Price Guarantee) ภายใต้เงื่อนไขของบริษัทฯ
  เพื่อเป็นการรับประกันราคาสินค้าที่จำหน่ายให้แก่ลูกค้าของบริษัทฯ

(2) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  บริษัทฯ จำหน่ายสินค้าโดยผู้ซื้อไม่จำเป็นต้องเป็นสมาชิก
  และสามารถชำระค่าสินค้าได้ด้วยทั้งเงินสดและบัตรเครดิต นอกจากนี้ บริษัทฯ
  ยังให้บริการลูกค้าด้วยการสั่งซื้อทางโทรศัพท์ โทรสาร (Mail Order) และทางอินเทอร์เน็ต
  (www.officecentre.co.th) ซึ่งสามารถชำระค่าสินค้าด้วยการโอนเงินเข้าบัญชีธนาคาร
  หรือบัตรเครดิตได้อีกด้วย

  บริษัทฯ ได้ให้บริการจำหน่ายสินค้าพร้อมบริการจัดส่งให้แก่ลูกค้าคู่สัญญา
  เพื่อเป็นทางเลือกให้ลูกค้าที่มีความต้องการอีกแบบหนึ่ง
  โดยเน้นไปที่กลุ่มเป้าหมายธุรกิจขนาดกลางและขนาดใหญ่ที่ไม่ซื้อวัสดุอุปกรณ์สำนักงานในร้านค้าปลีก
  เมื่อมีลูกค้าที่ประสงค์จะใช้บริการดังกล่าว บริษัทฯ
  จะตรึงราคาสินค้าที่ต้องการไว้ภายในช่วงเวลาที่ตกลงกัน รวมทั้งเงื่อนไขการชำระเงิน
  และบริการจัดส่งที่สะดวกให้กับลูกค้า ในปี 2549 บริษัทฯ
  จะจัดให้มีการทำรายงานการวิเคราะห์การซื้อวัสดุอุปกรณ์สำนักงานเป็นระยะๆ
  ให้แก่ลูกค้าดังกล่าว การสั่งซื้อสินค้าทางเว็บไซต์ และการจัดหาสินค้าทางอินเทอร์เน็ท
  และผลลัพธ์ที่ได้รับก็คือการตอบสนองความต้องการในการจัดหาวัสดุอุปกรณ์สำนักงานที่เชื่อถือได้และเหมาะกับความต้องการของลูกค้าแต่ละราย
  เพื่อเพิ่มประสิทธิผลและการควบคุมการบริหารที่ดี นอกจากนี้ ผู้จัดการที่ดูแลกลุ่มลูกค้าดังกล่าว
  และเจ้าหน้าที่บริการลูกค้าซึ่งผ่านการอบรมแบบมืออาชีพ พร้อมที่จะให้บริการที่คุ้มค่า
  ซึ่งเป็นบริการส่วนหนึ่งของการจำหน่ายสินค้าครบวงจร

(3) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มีพนักงานขายดูแลลูกค้าแต่ละราย แต่ละกลุ่มโดยเฉพาะ
  รวมทั้งมีแผนกบริการลูกค้าส่วนกลางที่สามารถให้บริการกับลูกค้าได้โดยตรง
  ซึ่งทำให้สามารถเข้าถึงกลุ่มลูกค้าเป้าหมายได้ รวมทั้งเข้าใจความต้องการของลูกค้าได้ดี

  ณ สิ้นปี 2548 บริษัท และบริษัทย่อย ไม่มีการส่งสินค้าออกไปจำหน่ายต่างประเทศ

  3.2.5 ภาวะอุตสาหกรรมและการแข่งขัน

(1) ภาวะอุตสาหกรรมและการแข่งขันของธุรกิจค้าปลีกและส่ง

  ธุรกิจค้าปลีกที่ดำเนินอยู่ในประเทศไทยมีสองประเภท ประเภทแรก คือ
  ร้านขายของชำแบบดั่งเดิม (ร้านโชห่วย) ที่มีอยู่ในทุกชุมชนเล็กๆ ทั่วประเทศ อีกประเภทหนึ่ง
  คือ ร้านค้าปลีกรูปแบบใหม่ ซึ่งรวมทั้งห้างสรรพสินค้า และร้านค้าปลีกอื่นๆ
  โฉมหน้าของตลาดค้าปลีกในประเทศไทยได้เปลี่ยนแปลงมาหลายปี
  ร้านขายของชำแบบดั้งเดิมที่ดำเนินการอย่างอิสระค่อยๆ
  ถูกแทนที่ด้วยร้านค้าปลีกรูปแบบใหม่ที่มีหลายสาขา ซึ่งเป็นของผู้ประกอบการต่างชาติรายใหญ่ ในปี
  2548 มีจำนวนร้านค้าปลีกมากกว่า 4,910 แห่ง ซึ่งมากว่า 4,400 แห่งเป็นร้านสะดวกซื้อ 160
  แห่งเป็นร้านค้าปลีกขนาดใหญ่ 90 แห่งเป็นซูเปอร์มาร์เก็ต 50 แห่งเป็นห้างสรรพสินค้า และ
  210 แห่งเป็นร้านจำหน่ายสินค้าเฉพาะอย่าง นอกจากนี้ ในระหว่างปี 2548
  มีศูนย์การค้าชั้นนำขนาดใหญ่ เช่น สยามพารากอน ได้เปิดในเดือนธันวาคม 2548
  การปรับปรุงศูนย์การค้าเซ็นทรัลเวิล์ดพลาซ่า โดยมีกำหนดการเปิดกลางปี 2549
  และการเปิดศูนย์จำหน่ายสินค้าที่อยู่ใต้ดิน
  การดำเนินการของธุรกิจค้าปลีกดังกล่าวบังคับให้ผู้ประกอบการรายใหญ่ในตลาดต้องหันมาทบทวนแนวทางของตนเอง

  ในส่วนของธุรกิจค้าปลีกขนาดใหญ่ (ซูเปอร์สโตร์/ไฮเปอร์มาร์เก็ต) นั้น ในปี 2547 เทสโก้
  โลตัส ได้เปิดสาขาใหม่จำนวน 2 สาขา และสาขาคุ้มค่า (แวลูว์สโตร์) 6 สาขา
  ทำให้มีจำนวนสาขาขนาดใหญ่รวมทั้งสิ้น 49 แห่ง และสาขาคุ้มค่า (แวลูว์สโตร์) 11 แห่ง
  และยังคงเปิดร้านค้าในรูปแบบที่หลากหลายออกไป
  เนื่องจากแผนงานที่จะพัฒนาและขยายสาขาได้รับผลกระทบจากข้อจำกัดทางผังเมืองที่กำหนดเขตพื้นที่อนุญาตให้ก่อสร้างร้านค้าปลีกขนาดใหญ่
  โดยขณะนี้ เทสโก้ โลตัส ได้ขยายสาขาในรูปแบบของ เอ็กซเพรสสโตร์ คุ้มค่า (แวลูว์สโตร์)
  และซูเปอร์มาร์เก็ต ส่วนบิ๊กซี ได้เปิดสาขาใหม่จำนวน 4 แห่งในปี 2547 ทำให้มีสาขารวมทั้งสิ้น
  40 แห่ง นอกจากนี้ บิ๊กซี ได้ทดลองเปิดร้านค้าในรูปแบบที่หลากหลายเช่นเดียวกับเทสโก้ โลตัส
  โดยได้เปิดบิ๊กซี “คอมแพ็ค” ขึ้นเป็นแห่งแรกซึ่งมีพื้นที่ 6,000 ตารางเมตร
  เพิ่มเติมจากการเปิดร้านค้ารูปแบบซูเปอร์มาร์เก็ตในชื่อ “ลีดเดอร์ไพร้ซ์”
  ผู้ประกอบการรายที่สามในกลุ่มธุรกิจค้าปลีก ได้แก่ คาร์ฟูร์ เปิดสาขาใหม่เพิ่มอีก 1 สาขา ในปี
  2547 รวมมีสาขาทั้งสิ้น 20 แห่ง โดยสาขาส่วนใหญ่ตั้งอยู่ในเขตกรุงเทพมหานคร
  เนื่องจากกฎหมายผังเมืองเกี่ยวกับการกำหนดพื้นที่อนุญาตให้ก่อสร้างร้านค้าปลีกขนาดใหญ่ในปัจจุบันยังคงส่งผลกระทบต่อโอกาสในการขยายสาขาใหม่โดยเฉพาะร้านค้าปลีกขนาดใหญ่
  จึงคาดหมายได้ว่าผู้ประกอบการในธุรกิจนี้จะทดลองพัฒนาโอกาสทางธุรกิจใหม่โดยปรับเปลี่ยนรูปแบบร้านค้าที่หลากหลายแตกต่างกันต่อไป

  ในส่วนของธุรกิจค้าปลีกขนาดใหญ่ (ซูเปอร์สโตร์/ไฮเปอร์มาร์เก็ต) มีผู้ประกอบการหลัก 3 ราย
  ได้แก่ เทสโก้ โลตัส บิ๊กซี และคาร์ฟูร์
  การแข่งขันอย่างรุนแรงในส่วนนี้จะไม่รวมธุรกิจค้าส่งแบบชำระเงินสดและบริการตนเอง
  เนื่องมาจากเป็นกลุ่มธุรกิจที่มีการเติบโตและมีลักษณะการดำเนินงานที่ต่างกัน ในปี 2548 เทสโก้
  โลตัส ได้เปิดสาขาใหม่จำนวน 5 สาขา และสาขาคุ้มค่า (แวลูว์สโตร์) 2 สาขา
  ทำให้มีจำนวนสาขาขนาดใหญ่รวมทั้งสิ้น 54 แห่ง และสาขาคุ้มค่า (แวลูว์สโตร์) 13 แห่ง
  และยังคงเปิดร้านค้าในรูปแบบที่หลากหลายออกไป
  เนื่องจากแผนงานที่จะพัฒนาและขยายสาขาได้รับผลกระทบจากข้อจำกัดทางผังเมืองที่กำหนดเขตพื้นที่อนุญาตให้ก่อสร้างร้านค้าปลีกขนาดใหญ่
  โดยขณะนี้ เทสโก้ โลตัส ได้ขยายสาขาในรูปแบบของ เอ็กซเพรสสโตร์ คุ้มค่า (แวลูว์สโตร์)
  และซูเปอร์มาร์เก็ต และกำลังขยายรูปแบบสาขาใหม่อีกที่รู้จักกันในชื่อ “ตลาดโลตัส” ส่วนบิ๊กซี
  ผู้ประกอบการธุรกิจค้าปลีกขนาดใหญ่รายที่สองในกลุ่มนี้ มีสาขารวมทั้งสิ้น 45 แห่ง
  ในประเทศไทย นอกจากนี้ บิ๊กซี ได้ทดลองเปิดร้านค้าในรูปแบบที่หลากหลายเช่นเดียวกับเทสโก้
  โลตัส โดยได้เปิดบิ๊กซี “คอมแพ็ค” ขึ้นเป็นแห่งแรกในปี 2547 และอีก 5 แห่งในปี 2548
  ผู้ประกอบการรายที่สามในกลุ่มธุรกิจค้าปลีกขนาดใหญ่ ได้แก่ คาร์ฟูร์ เปิดสาขาใหม่เพิ่มอีก 3
  สาขา ในปี 2548 รวมมีสาขาทั้งสิ้น 23 แห่ง โดยสาขาส่วนใหญ่ตั้งอยู่ในเขตกรุงเทพมหานคร
  เนื่องจากกฎหมายผังเมืองเกี่ยวกับการกำหนดพื้นที่อนุญาตให้ก่อสร้างร้านค้าปลีกขนาดใหญ่ในปัจจุบันยังคงส่งผลกระทบต่อโอกาสในการขยายสาขาใหม่โดยเฉพาะร้านค้าปลีกขนาดใหญ่
  จึงคาดหมายได้ว่าผู้ประกอบการในธุรกิจนี้จะทดลองพัฒนาโอกาสทางธุรกิจใหม่โดยปรับเปลี่ยนรูปแบบร้านค้าที่หลากหลายแตกต่างกันต่อไป

  ธุรกิจไฮเปอร์มาร์เก็ตที่มีการแข่งขันอย่างรุนแรงนั้นไม่ส่งผลถึงธุรกิจค้าส่งแบบชำระเงินสดและบริการตนเอง
  การขยายตัวและการดำเนินงานของธุรกิจค้าส่งแบบชำระเงินสดและบริการตนเองซึ่งรวมถึงแม็คโคร
  จะมีลักษณะที่แตกต่างจากธุรกิจไฮเปอร์มาร์เก็ต
  โดยธุรกิจค้าส่งแบบชำระเงินสดและบริการตนเองจะไม่เน้นการขายสินค้าและบริการแก่ลูกค้าที่เป็นผู้บริโภคสุดท้าย
  แต่จะมุ่งเน้นไปยังกลุ่มลูกค้าผู้ประกอบการซึ่งจะซื้อเพื่อใช้ในการดำเนินธุรกิจของตนเอง
  ธุรกิจค้าส่งแบบชำระเงินสดและบริการตนเองซึ่งมีคู่แข่งในธุรกิจประเภทเดียวกันเป็นผู้ค้าส่งแบบดั้งเดิมนั้นจะมีการเติบโตน้อยกว่าธุรกิจไฮเปอร์มาร์เก็ต
  และมีการแข่งขันเพื่อชิงส่วนแบ่งของกลุ่มลูกค้าที่แตกต่างกัน
  ธุรกิจค้าส่งแบบชำระเงินสดและบริการตนเองไม่จำเป็นต้องเน้นทำเลที่ตั้งของสาขาให้อยู่ในย่านเดียวกับธุรกิจไฮเปอร์มาร์เก็ตเนื่องจากมีฐานลูกค้าคนละกลุ่มกัน
  ยิ่งกว่านั้น
  กลุ่มลูกค้าหลักของธุรกิจค้าส่งแบบชำระเงินสดและบริการตนเองรวมถึงร้านค้าปลีกขนาดย่อยและร้านขายของชำเป็นคู่แข่งของผู้ประกอบการค้าปลีกขนาดใหญ่หรือไฮเปอร์มาร์เก็ตนั่นเอง

  บริษัท สยามแม็คโคร จำกัด (มหาชน)
  ได้ตระหนักดีถึงภาวะการแข่งขันที่สูงขึ้นและเตรียมรับมือกับสภาพตลาดที่มีความท้าทายนี้ บริษัทฯ
  ยังคงเน้นการดำเนินงานด้วยต้นทุนต่ำ และมุ่งลดค่าใช้จ่ายในการดำเนินงานอย่างต่อเนื่อง
  ซึ่งจะส่งผลให้ผู้บริโภคซื้อสินค้าได้ในราคาที่ถูกลง ในปี 2548 พนักงานของบริษัทฯ
  ได้มีการปรับปรุงประสิทธิผลการปฏิบัติงานได้ตามเป้าหมาย โดยบริษัทฯ
  ได้ลงทุนด้านทรัพยากรบุคคลไปอย่างมาก เพื่อให้สามารถรองรับการขยายกิจการของบริษัทฯ
  นอกจากนี้บริษัทฯ ยังคงอบรมพนักงานอย่างต่อเนื่องโดยมีการอบรมด้วยเจ้าหน้าที่ของบริษัทฯ
  และผู้เชี่ยวชาญจากภายนอก เพื่อเสริมสร้างทักษะใหม่ๆ
  โดยเฉพาะที่สำคัญต่อการดำรงไว้และการพัฒนาซึ่งความสัมพันธ์กับลูกค้า บริษัทฯ
  ส่งเสริมระบบการทำงานที่เน้นในเรื่องผลงาน
  มีการเลื่อนตำแหน่งให้แก่พนักงานที่มีประสิทธิภาพในการทำงานและผลงานที่โดดเด่น
  รวมถึงการได้รับการยกย่องและได้รับรางวัลทั้งแบบรางวัลรายบุคคลและเป็นทีม นอกจากนี้
  บริษัทฯ มีการทำงานและสร้างความสัมพันธ์ร่วมกับผู้จัดจำหน่ายสินค้าอย่างแนบแน่นและต่อเนื่อง
  การได้ร่วมงานกันอย่างใกล้ชิดช่วยให้บรรลุข้อตกลงทางการค้าที่ดีที่สุดและเป็นประโยชน์ต่อลูกค้า
  ความสัมพันธ์ที่ดีของบริษัทฯ กับผู้จัดจำหน่ายสินค้าช่วยให้บริษัทฯ
  สามารถกำหนดปัจจัยในการดำเนินงานได้ เช่น
  ความสะอาดและความปลอดภัยของอาหารในการปฏิบัติงานด้านห่วงโซ่อุปทาน
  ซึ่งเป็นสิ่งสำคัญสำหรับลูกค้าของบริษัทฯ และของผู้จัดจำหน่ายสินค้า บริษัทฯ
  ประสบความสำเร็จในการใช้ระบบพาณิชย์อิเล็กทรอนิกส์ระหว่างธุรกิจ (B2B)
  ซึ่งส่งผลดีและเป็นประโยชน์อย่างยิ่งต่อผู้จัดจำหน่ายและลูกค้าของบริษัทฯ
  ระบบดังกล่าวช่วยให้ผู้จัดจำหน่ายสินค้าสามารถเชื่อมโยงข้อมูลการค้าผ่านระบบเครือข่ายคอมพิวเตอร์ของบริษัทฯ
  เพื่อรับทราบข้อมูลที่เป็นปัจจุบัน และเป็นการแลกเปลี่ยนข้อมูลข่าวสารระหว่างกันอย่างต่อเนื่อง
  ทำให้ทั้งบริษัทฯ
  และผู้จัดจำหน่ายสามารถบริหารธุรกิจได้อย่างมีประสิทธิภาพและประสิทธิผลมากขึ้น
  ซึ่งส่งผลให้ความสัมพันธ์ที่มีกับลูกค้าและการให้บริการมีประสิทธิภาพยิ่งขึ้น
  และผลที่ตามมาคือความพึงพอใจของลูกค้าสูงขึ้น

  ปี 2548 บริษัทฯ ประสบความสำเร็จในการรวมบริษัท สยามฟูด เซอร์วิส จำกัด
  เข้าเป็นบริษัทย่อย สยามฟูด เซอร์วิส เป็นผู้ประกอบการชั้นนำที่ให้บริการจัดหาผลิตภัณฑ์อาหาร
  และให้บริการด้านการจัดเก็บและจัดส่งแก่ผู้ประกอบการในธุรกิจการบริการด้านอาหารในประเทศไทย
  ซึ่งเป็นกลยุทธ์ที่สำคัญในการส่งเสริมการวางตำแหน่งทางการตลาดของบริษัทฯ
  ในตลาดผู้ให้บริการด้านอาหารแบบมืออาชีพ

(2) ภาวะอุตสาหกรรมและการแข่งขันของธุรกิจแม็คโครออฟฟิศเซ็นเตอร์

  แม้ว่าในปัจจุบัน
  จะมีผู้ประกอบการหลายรายที่ทำธุรกิจที่เกี่ยวข้องกับการจำหน่ายสินค้าเครื่องใช้สำนักงาน เช่น
  ห้างสรรพสินค้า หรือร้านค้าทั่วๆไป
  แต่มีผู้ประกอบการเพียงไม่กี่รายที่ทำธุรกิจจัดจำหน่ายสินค้าเครื่องใช้สำนักงานโดยเฉพาะ
  ปัจจุบันบริษัทฯ ยังคงความเป็นผู้นำในการดำเนินธุรกิจประเภทนี้ ทั้งนี้ ณ สิ้นปี 2548 บริษัทฯ
  มีจำนวนร้านค้าแม็คโครออฟฟิศเซ็นเตอร์ที่เปิดให้บริการแล้วทั้งสิ้น 19 สาขา
  โดยอยู่ในกรุงเทพมหานคร 17 แห่ง และต่างจังหวัด 2 แห่ง ได้แก่ สาขาพัทยา และภูเก็ต
  ซึ่งล้วนแล้วแต่ตั้งอยู่บนทำเลที่มีศักยภาพสูงของการดำเนินธุรกิจ

  บริษัทฯ ได้ดำเนินแผนการตลาดใหม่ๆ รวมถึงการโฆษณาและหาลูกค้าสมาชิกเพิ่มขึ้น นอกจากนี้
  บริษัทฯ ได้ให้บริการจำหน่ายสินค้าพร้อมบริการจัดส่งให้แก่ลูกค้าคู่สัญญา
  เพื่อเป็นทางเลือกให้ลูกค้าที่มีความต้องการอีกแบบหนึ่ง
  โดยเน้นไปที่กลุ่มเป้าหมายธุรกิจขนาดกลางและขนาดใหญ่ที่ไม่ซื้อวัสดุอุปกรณ์สำนักงานในร้านค้าปลีก
  ทั้งนี้ ปี 2549 จะเป็นปีแห่งการลงทุนและการเพิ่มประสิทธิภาพเพื่อให้ธุรกิจเติบโตอย่างเข้มแข็ง
  แม็คโครออฟฟิศเซ็นเตอร์ จะขยายธุรกิจโดยการเปิดสาขาต่อไปในประเทศไทย
  ด้วยการปรับปรุงโครงสร้างพื้นฐานทางด้านเทคนิคให้ดีขึ้น
  เพื่อให้สามารถประสบความสำเร็จในระบบงานด้านจัดการบริหารลูกค้าสัมพันธ์ในธุรกิจจำหน่ายสินค้าพร้อมบริการจัดส่งให้แก่ลูกค้าคู่สัญญา
  และระบบการสั่งซื้อสินค้าทางเว็บไซต์ที่เปิดให้บริการ

(3) ภาวะอุตสาหกรรมและการแข่งขันของธุรกิจนำเข้าและจำหน่ายสินค้าแช่แข็งและแช่เย็น

 พร้อมบริการด้านจัดเก็บและจัดส่ง

  อุตสาหกรรมบริการด้านอาหารในประเทศไทยเป็นอุตสาหกรรมที่มีความก้าวหน้าในด้านการพัฒนาและแข่งขันสูงภายใต้เครื่องหมายการค้าชั้นนำจากต่างประเทศที่ตั้งขึ้นภายในประเทศ
  ประเทศไทยเป็นประเทศที่มีประชากรมากและมีการขยายตัวในพื้นที่เขตชานเมืองมากขึ้น
  รายได้เพื่อการจับจ่ายใช้สอยของประชาชนสูงขึ้น ประกอบกับความชอบอยากลองอาหารใหม่ๆ
  ทำให้ตลาดยังคงเติบโตอย่างต่อเนื่อง

  ภายใต้สภาพการตลาดที่มีการแข่งขันสูง บริษัทฯ
  ยังคงให้บริการสินค้าระดับคุณภาพที่มีอัตราการเติบโตสูงผ่านช่องทางจำหน่ายเดิมและช่องทางใหม่
  โดยเฉพาะกลุ่มสินค้าอาหารทะเล อาหารว่าง นมและผลิตภัณฑ์จาก บริษัทฯ
  ได้ร่วมมือกับแม็คโครในการจำหน่ายสินค้ากลุ่มอาหารแห้งเพื่อเสริมสร้างความแข็งแกร่ง
  ซึ่งได้รับการตอบรับเป็นอย่างดีจากกลุ่มลูกค้าใหม่ที่ประกอบธุรกิจจัดเลี้ยงและสถาบันต่างๆ บริษัทฯ
  มีการลงทุนเพิ่มด้านเทคโนโลยีสารสนเทศโดยมีวัตถุประสงค์ที่จะสร้างสถานภาพความเป็นผู้นำธุรกิจจากโครงการ
  Enterprise Resource Planning (ERP) และโครงการ Customer Relationship
  Management (CRM) บริษัทฯ ยังคงมุ่งเน้นการเพิ่มอัตรากำไรในภาวะที่ค่าใช้จ่ายเพิ่มสูงขึ้น

  คณะผู้บริหารเชื่อมั่นในการเติบโตต่อไปข้างหน้าจากพื้นฐานอันแข็งแกร่งของบริษัทฯ
  และการริเริ่มดำเนินการในด้านต่างๆ เช่น
  การสร้างความโดดเด่นแก่ธุรกิจด้วยการเพิ่มช่องทางการจำหน่ายสินค้าอาหารแห้งโดยความร่วมมือจากแม็คโคร
  ซึ่งจะทำให้บริษัทฯ มีสถานภาพที่จะชิงส่วนแบ่งการเติบโตในตลาดได้เป็นอย่างดี
  การขยายธุรกิจตามแผนงานที่วางไว้และการเพิ่มประสิทธิภาพโดยการดำเนินโครงการ ERP
  และโครงการ CRM นั้นจะช่วยเพิ่มอัตรากำไรในอนาคต

6.  แนวโน้มการขยายตัวของอุตสาหกรรม

  ภาคธุรกิจซูเปอร์มาร์เก็ตมีการแข่งขันสูงโดยเฉพาะในกรุงเทพมหานคร
  ซึ่งมีระดับรายได้ของผู้บริโภคและฐานลูกค้าชาวกรุงสมัยใหม่เอื้อต่อธุรกิจค้าปลีกในรูปแบบนี้
  ผู้ประกอบการรายใหญ่ ได้แก่ ท็อปส์ ฟูดแลนด์ และวิลล่ามาร์เก็ต ในปี 2547 บริษัท เซ็นทรัล
  รีเทล คอร์ปอเรชั่น จำกัด ได้กลับเข้าถือหุ้นในธุรกิจท็อปส์ซูเปอร์มาร์เก็ตร้อยละ 100
  ชื่อของท็อปส์ซูเปอร์มาร์เก็ตได้รับการยอมรับอย่างดีในสายตาของผู้บริโภคชาวไทยและเติบโตอย่างสูงในปี
  2548 ฟูดแลนด์ เป็นซูเปอร์มาร์เก็ตที่เก่าแก่ที่สุดในประเทศไทย ปัจจุบันมี 10 สาขา
  และมีแผนงานที่จะเปิดสาขาต่อไป
  ซึ่งจะต้องเผชิญกับการแข่งขันอย่างรุนแรงกับธุรกิจไฮเปอร์มาร์เก็ตของต่างชาติและท็อปส์ซูเปอร์มาร์เก็ต
  วิลล่ามาร์เก็ต จำหน่ายผลิตภัณฑ์ที่ใช้ในครัวเรือนทุกประเภท รวมทั้งอาหารในประเทศและนำเข้า
  ผลไม้สด ผักต่างๆ เนื้อสัตว์ สัตว์ปีก ปลา สุรา เครื่องใช้ไฟฟ้า
  เครื่องใช้ในสำนักงานและโรงเรียน นิตยสารในประเทศและต่างประเทศ
  และมีแผนกขายยาขนาดเล็ก มุ่งเน้นผู้บริโภคเป้าหมายระดับสูง
  โดยมีทำเลที่ตั้งสาขาอยู่ในเขตพื้นที่ประชากรที่มีฐานะดี

  ธุรกิจร้านค้าสะดวกซื้อ ซึ่งมีกลุ่มเซเว่นอีเลฟเว่นเป็นผู้ประกอบการหลักรายใหญ่
  ยังคงมีการขยายตัวอย่างรวดเร็ว
  โดยร้านเซเว่นอีเลฟเว่นได้เปิดเพิ่มจำนวนร้านค้าจนมีจำนวนมากกว่า 3,300 ร้านค้าทั่วประเทศ
  ผู้ประกอบการรายใหญ่อันดับสองในธุรกิจนี้ ได้แก่ แฟมิลี่ มาร์ท
  ได้ขยายสาขาเพิ่มเช่นเดียวกันในปี 2548 ร้านค้าสะดวกซื้อเหล่านี้
  ยังคงเน้นการขายอาหารและเครื่องดื่มในปี 2548
  โดยเซเว่นอีเลฟเว่นได้ประกาศอัตราการเพิ่มขึ้นของยอดขายสินค้าดังกล่าวและเพิ่มพื้นที่ขายเพื่อให้เอื้อต่อการเติบโตในอนาคตอย่างสอดคล้องกัน

  กลุ่มธุรกิจห้างสรรพสินค้ามีผู้ประกอบการหลักรายใหญ่สองราย ได้แก่ ห้างเซ็นทรัล
  และเดอะมอลล์ ซึ่งเป็นของเซ็นทรัล รีเทล คอร์ปอเรชั่น และบริษัท เดอะมอลล์ กรุ๊ป จำกัด
  ตามลำดับ แม้ว่าธุรกิจนี้จะต้องเผชิญกับการแข่งขันจากร้านค้าปลีกขนาดใหญ่/หรือไฮเปอร์มาร์เก็ต
  แต่สภาพแวดล้อมในการจับจ่ายใช้สอยที่แตกต่างกัน รายการส่งเสริมการขาย
  และกิจกรรมทางการตลาดของห้างสรรพสินค้าทำให้ห้างสรรพสินค้ายังคงรักษาฐานลูกค้าได้อย่างเหนียวแน่น
  และยอดขายของผู้ประกอบการทั้งสองรายยังคงเติบโตในปี 2548 เซ็นทรัล รีเทล
  คอร์ปอเรชั่นได้ลงทุนในธุรกิจค้าปลีกเฉพาะด้าน อาทิเช่น สินค้าสุขภาพและความงาม
  อุปกรณ์การกีฬา อุปกรณ์สำนักงาน และเครื่องใช้ไฟฟ้า
  กลุ่มห้างสรรพสินค้าทั้งสองกลุ่มเป็นผู้ลงทุนในศูนย์การค้าชั้นนำขนาดใหญ่บนทำเลใจกลางกรุงเทพมหานคร
  ซึ่งจะส่งผลให้พื้นที่ในเขตถนนพระราม
  1/เพลินจิตของกรุงเทพมหานครกลายเป็นแหล่งธุรกิจค้าปลีกที่เทียบได้กับย่านถนนออร์ชาร์ดของสิงคโปร์

  ในปี 2548 ธุรกิจค้าปลีกในประเทศไทยมียอดขายที่เติบโตในอัตราลดลง
  สะท้อนให้เห็นถึงผลกระทบเชิงลบของความผันผวนของราคาน้ำมัน ภาวะแห้งแล้งในชนบท
  อุทกภัยทางภาคเหนือและภาคใต้ของไทย
  จำนวนนักท่องเที่ยวลดลงอันเป็นผลเกี่ยวเนื่องจากเหตุการณ์ภัยพิบัติสึนามิ
  และความมั่นใจของผู้บริโภคที่ลดลง แต่กลับมีการลงทุนใหม่ๆ
  เพิ่มขึ้นอย่างเห็นได้ชัดทั้งจากบริษัทในประเทศและต่างชาติ การลงทุนในปี 2549
  คาดว่าจะต่ำกว่าปี 2548
  เนื่องจากผู้ประกอบการค้าปลีกหลายรายได้ปรับปรุงรูปแบบสาขาหรือก่อสร้างสาขาไปก่อนแล้ว
  กฎหมายที่เกี่ยวข้องกับการกำหนดพื้นที่ต้องมีความชัดเจนมากขึ้น
  เพราะมีผลกระทบต่อการขยายสาขาของธุรกิจค้าปลีก ปัจจุบัน
  ภาคธุรกิจที่มีการแข่งขันในเศรษฐกิจของประเทศไทยมีความชัดเจนมากขึ้น
  ธุรกิจค้าปลีกรูปแบบใหม่ได้เติบโตอย่างแข็งแกร่ง และผู้บริโภคชาวไทยก็มีความรู้มากขึ้น
  อย่างไรก็ตาม
  ทั้งธุรกิจค้าปลีกแบบดั้งเดิมและรูปแบบใหม่ต่างก็ยังมีบทบาทสำคัญต่อพฤติกรรมการซื้อของผู้บริโภคชาวไทย
  ผู้บริโภคสมัยใหม่จะเป็นผู้เลือกที่จะจับจ่ายจากร้านค้าปลีกหลายๆ
  แห่งเพื่อตอบสนองความต้องการของตนเอง เช่น
  การจับจ่ายในไฮเปอร์มาร์เก็ตเดือนละครั้งพร้อมกับการจับจ่ายที่ตลาดสดและร้านค้าสะดวกซื้อบ่อยครั้ง

3.2.7 จำนวนและขนาดของคู่แข่งขันรวมทั้งสถานภาพในการแข่งขัน

  สภาพการแข่งขันของธุรกิจในอุตสาหกรรมนี้
  ปัจจุบันอยู่ในสภาวะที่รุนแรงโดยพิจารณาจากประเภทช่องทางการจัดจำหน่ายอื่นที่มีการขยายตัวอย่างรวดเร็ว
  ได้แก่
  ช่องทางการจัดจำหน่ายแบบไฮเปอร์มาร์เก็ตซึ่งเป็นธุรกิจค้าปลีกขนาดใหญ่และมีการแข่งขันอย่างรุนแรง
  อย่างไรก็ตาม หากพิจารณาถึงช่องทางการจัดจำหน่ายแบบ Cash & Carry
  ซึ่งเป็นช่องทางการจัดจำหน่ายของบริษัทฯ นั้น บริษัทฯ มีส่วนแบ่งทางการตลาดสูงสุด
  เนื่องจากในปัจจุบัน บริษัทฯ เป็นผู้ประกอบการเพียงรายเดียวเท่านั้นในธุรกิจ Cash & Carry
  อย่างไรก็ตาม สำหรับสินค้าบางประเภทที่บริษัทฯ
  จำหน่ายอยู่อาจมีการแข่งขันโดยทางอ้อมกับผู้ประกอบการในช่องทางการจัดจำหน่ายแบบไฮเปอร์มาร์เก็ต
  ซึ่งขณะนี้มีผู้ประกอบการอยู่หลายราย เช่น บิ๊กซี เทสโก้โลตัส และคาร์ฟูร์ เป็นต้น

3.2.8 การจัดหาผลิตภัณฑ์หรือบริการ

  ฝ่ายจัดซื้อของบริษัท สยามแม็คโคร จำกัด (มหาชน) และบริษัท แม็คโครออฟฟิศเซ็นเตอร์ จำกัด
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่ผลิตในประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ทั้งนี้จะมีการทำสัญญาการค้ากับผู้ผลิตและหรือผู้จำหน่ายเป็นรายๆ ไป
  ซึ่งจะมีลักษณะเป็นสัญญาและเงื่อนไขทางการค้าที่ตกลงกัน
  โดยส่วนใหญ่หรือเกือบทั้งหมดของสัญญาการค้าจะมีอายุกำหนด 1 ปี
  และเมื่อครบกำหนดแล้วสัญญาจะถูกต่อออกไปอีกคราวละ 1 ปี
  จนกว่าจะมีการบอกเลิกสัญญาเป็นลายลักษณ์อักษร

  ส่วน บริษัท สยามฟูด เซอร์วิส จำกัด
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่นำเข้าจากต่างประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ซึ่งมีข้อตกลงทางการค้าที่เป็นไปตามเงื่อนไขทางธุรกิจปกติ

  ณ สิ้นปี 2548 บริษัท และบริษัทย่อย มีสัดส่วนการสั่งซื้อสินค้าต่างประเทศรวมกัน คิดเป็นร้อยละ
  1.4 ของยอดสั่งซื้อสินค้าทั้งหมด

  การพึ่งพิงการซื้อผลิตภัณฑ์จากผู้จำหน่ายสินค้าเกินกว่าร้อยละ 30
  ของมูลค่าการซื้อผลิตภัณฑ์ทั้งหมดในระยะเวลา 3 ปี ที่ผ่านมา หรือผูกพันว่าจะซื้อเกินกว่าร้อยละ
  30 ของมูลค่าการซื้อผลิตภัณฑ์ในอนาคตของบริษัท และบริษัทย่อย

- ไม่มี -

  3.2.9 การผลิต

  ภายใต้นโยบายการดำเนินธุรกิจของกลุ่มบริษัท
  ปัจจุบันยังไม่มีวัตถุประสงค์ที่จะทำการผลิตสินค้าเพื่อจำหน่ายแต่อย่างใดแม้จะมีเครื่องหมายการค้าของตัวเอง
  บริษัทฯ ก็จะว่าจ้างผู้ผลิตที่มีคุณภาพเป็นผู้ผลิตให้

  3.2.10 งานที่ยังไม่ได้ส่งมอบ

- ไม่มี -